Бӱгӱнги кадеттер – келер ӧйдиҥ офицерлери - altaicholmon\nАлтай Республикага бу јуукта ишмекчи јол-јорыкла Госдуманыҥ депутады, Россияныҥ Геройы Игорь Станкевич ле Госдуманыҥ депутады Родион Букачаков келип јӱрдилер.\nГосдуманыҥ депутаттарыныҥ јол-јорыгыныҥ амадузы јашӧскӱримле туштажып, ороонныҥ, республиканыҥ келер ӧйиниҥ чындык, тӧрӧлчи кӱӱндӱ граждандарыныҥ учуры, јиит ӱйе ортодо таскамал иш јанынаҥ эрмек-куучындар ӧткӱрери болгон.\nИгорь Станкевич ле Родион Букачаков Јеҥӱниҥ паркында Ада-Тӧрӧл учун Улу јууныҥ туружаачыларына, Советский Союзтыҥ Геройлорына учурлалган кереестерге чечектер салып, олордыҥ ады-јолдоры ӱргӱлјиге кереес болуп артары јанынаҥ айткан. Игорь Валентинович онойдо ок ишмекчи јол-јорык ӧйинде Ада-Тӧрӧл учун Улу јууда Јеҥӱниҥ келер јылда темдектелетен 75 јылдыгына белетеништӱ иш јанынаҥ јилбиркеп, сурактарына чокым каруулар алды.\nГеройлордыҥ ады-јолдорын эзедип, эткен мактулу, нерелӱ керектери керегинде олор туштажуга јуулгандарга, јашӧскӱримге элбеде куучындаган.\nАлтайга амадап келген Игорь Станкевичтиҥ јӱрӱмдик ле јуучыл јолы јилбилӱ ле байлык. Ол Свердловский областьтыҥ Нижний Тагил калазында 1958 јылдыҥ куран айыныҥ 31-чи кӱнинде черӱчилдиҥ билезинде чыккан. Игорь Валентинович орус офицерлердиҥ уулы, барказы, унугы.\nОл 1975-1979 јылдарда Новосибирсктеги бийик ӱредӱлӱ јуучыл-политикалык текшивойсковой училищеде ӱренген. Ол бу училищени божотконынаҥ бери 40 јыл ӧткӧн. Бу ӧйдиҥ туркунына училищени тӧртӧн курс божоткон.\nРоссияныҥ Геройы И. Станкевич черӱчил службазын 1985-1987 јылдарда Афганистанда совет јуучылдардыҥ бӧлӱгинде ӧткӧн, андагы јуу-согуштыҥ (1979-1989) туружаачызы. Ол бир канча јуучыл ордендерле кайралдаткан.\nДепутаттар И. Станкевич ле Р. Букачаков ол ло кӱн Маймадагы јуртээлемдик техникумныҥ кадеттериле, афганецтердиҥ республикан биригӱзиниҥ турчыларыла тушташкан. Техникумда кадеттерге береттер кӧдӱриҥилӱ айалгада табыштырылды. Кӧдӱриҥиде јуртээлемдик техникумныҥ директоры Александр Чеконов, Россияныҥ ФСБ-зыныҥ Алтай Республикада пограничный башкартузыныҥ јааныныҥ ордынчызы Сергей Емелин, Госдуманыҥ депутаттары Игорь Станкевич, Родион Букачаков ла оноҥ до ӧскӧ улус турушкан.\nКадеттерди јаан ла каруулу ченелтени једимдӱ ӧдӱп, беретти кийип јӱрер тап-эриктӱ болгоныла окылу улус уткыдылар. Кадеттер баштамы јуучыл белетеништи једимдӱ ӧткӧн. Олор оноҥ ары черӱчил молјузын ак-чек бӱдӱрерине, Тӧрӧлин, албатызын корыыр мактулу, нерелӱ керекке белетенери, бӱгӱнги кӱнде техникумда јакшы, кичеенип ӱренери сӱреен керектӱ болгонын јарт оҥдогылайт.\nКадеттердиҥ јӱрӱминде бу база бир јаан ченелте. Ченелтени кӱчсинбей, ак-чек ӧткӧн јииттер јӱрӱмде де ак-чек јӱрер деп иженер керек.\n«Слердиҥ, кадеттердиҥ, ортозынаҥ та кем де тӧрӧл јуртында иштеер, кем де республиканыҥ башчызы болордоҥ до маат јок, онойдо ок келер ӧйдиҥ офицерлери база ла слердиҥ ортогордоҥ чыгар» – деп, Игорь Станкевич уткуулду сӧзинде айтты.\nГосдуманыҥ депутады Родион Букачаков бойыныҥ ӧйинде бу ла техникумды једимдӱ тӱгезип, јӱрӱминиҥ јаан јолына чыккан. Курсанттар Родион Борисовичтиҥ уткуулду сӧзин лапту уктылар.\nОлор курсанттарла класста база туштажу ӧткӱрген. Туштажу ӧйинде депутаттар јииттерге јӱрӱминде эҥ ле керектӱ ӱредӱниҥ – ак-чек, ару кӱӱндӱ, билгири бийик, јаҥыртуларга јилбӱ, јаан ла кичӱ Тӧрӧли, албатызы, билези учун каруулу болоры јанынаҥ алтын ээжиниҥ учурын јартады. Качан да, кандый да ӧйдӧ чек, јаанды-јашты тооп јӱрери јанынаҥ база айттылар. Курсанттарга сӱреен тузалу туштажу болды. Бӱгӱнги кадеттер келер ӧйдиҥ офицерлери ине.